প্রবোধচন্দ্র সেন কবিতা মিলনসাগর Prabodh Chandra Sen Poetry MILANSAGAR
কবি প্রবোধচন্দ্র সেন - খ্যাতিমান ছান্দসিক ও রবীন্দ্র বিশেষজ্ঞ ছিলেন। তিনি জন্মগ্রহণ করেন
অবিভক্ত বাংলার কুমিল্লা জেলার, ব্রাহ্মণবাড়িয়া মহকুমার, চুলতা গ্রামে। তাঁদের আদিনিবাস ছিল
ব্রাহ্মণবাড়ীয়ার মণিবন্ধ গ্রামে। পিতা হরদাস সেন, মাতা স্বর্ণময়ী দেবী।
কবি কুমিল্লার গিরিধারী পাঠশালা এবং ইউসুফ হাই ইংলিশ স্কুলে প্রাথমিক শেষ করে, কুমিল্লা জিলা স্কুল
থেকে ১৯১৫ সালে ম্যাট্রিক পরীক্ষায় উত্তীর্ণ হন। এরপর তিনি কুমিল্লা ভিক্টোরিয়া কলেজ থেকে ১৯২০ সালে
আই.এ. এবং সিলেটের মুরারিচাঁদ কলেজ থেকে ১৯২৪ সালে ইতিহাসে অনার্স সহ বি.এ. পাশ করে প্রাচীন
ভারতীয় ইতিহাস ও সংস্কৃতি বিষয়ে কলকাতা বিশ্ববিদ্যালয় থেকে ১৯২৭ সালে এম.এ. ডিগ্রি লাভ করেন।
ছাত্রাবস্থায় প্রবোধচন্দ্র সেন বিপ্লবী সংগঠন অনুশীলন সমিতির সদস্য হয়েছিলেন। রাজদ্রোহী সন্দেহে তাঁকে
১২ই সেপ্টেম্বর ১৯১৬ তারিখে ব্রিটিশ সরকার কারারদ্ধ করেন। ১৯১৮ সালে প্রথম বিশ্বযুদ্ধের পরে অন্যান্য
কারাবন্দীদের সঙ্গে তিনিও মুক্তি পান। এই সময় কুমিল্লায় “ন্যাশনাল স্কুল”-এর প্রতিষ্ঠা হয় এবং  তিনি
সেখানে অবৈতনিক স্বেচ্ছাসেবক হিসেবে চার বছর কাজ করেন।
তাঁর প্রকৃত কর্মজীবন শুরু হয় খুলনার দৌলতপুর হিন্দু একাডেমীতে (পরে দৌলতপুর কলেজ) ইতিহাস ও
বাংলা সাহিত্যের অধ্যাপকের চাকরি দিয়ে। সেখানে তিনি ১৯৩২ থেকে ১৯৪২ পর্যন্ত্য পড়িয়েছিলেন।
১৯৪২ সালে তিনি বিশ্বভারতীর বিদ্যাভবনে রবীন্দ্র-অধ্যাপক পদে যোগদান করেন। ১৯৫১  সালে
বিশ্বভারতী, কেন্দ্রীয় বিশ্ববিদ্যালয়ে পরিণত হলে, প্রবোধচন্দ্র সেন বাংলা বিভাগের প্রধান হন ১৯৫২ থেকে
১৯৬২ সাল পর্যন্ত। রবীন্দ্রজন্মশতবার্ষিকী উৎসবকালে পুনর্গঠিত রবীন্দ্রভবনের তিনি, প্রথম রবীন্দ্র-অধ্যাপক
ও অধ্যক্ষ পদও লাভ করেন। ১৯৬৫ সালে তিনি অবসর গ্রহণ করলে তাঁকে বিশ্বভারতীর  প্রফেসর
ইমেরিটাস করা হয়। এই সময়কালে তাঁর কাছে বাংলাছন্দের উপর গবেষণা করেন বাংলা ছন্দের আরেক
দিকপাল নীলরতন সেন।
প্রবোধচন্দ্র প্রথম জীবনে বাংলা ছন্দের উপর আলোচনা করে স্বয়ং রবীন্দ্রনাথের দৃষ্টি আকর্ষণ করেন। ষাট
বছরেরও বেশী সময়কাল তিনি বাংলা ছন্দের বিজ্ঞান-সম্মত আলোচনা করে কবিগুরুর দেওয়া “ছান্দসিক”
নামের যথার্থ মর্যাদা রেখেছিলেন।
তাঁর রচিত ছন্দ বিষয়ক গ্রন্থগুলির মধ্যে রয়েছে “বাংলা ছন্দে রবীন্দ্রনাথের দান” (১৯৩১), “ছন্দোগুরু
রবীন্দ্রনাথ” (১৯৪৫), “ছন্দ পরিক্রমা” (১৯৭৭), “ছন্দ-জিজ্ঞাসা” (১৯৭৪), “বাংলা ছন্দচিন্তার  ক্রমবিকাশ”
(১৯৭৮), “ছন্দ সোপান” (১৯৮০), “আধুনিক বাংলা ছন্দ-সাহিত্য” (১৯৮০), “বাংলা ছন্দে রূপকার রবীন্দ্রনাথ”
(১৯৮১), “নূতন ছন্দ পরিক্রমা” (১৯৮১) প্রভৃতি।
রবীন্দ্র বিশেষজ্ঞ হিসেবে তিনি খ্যাত হয়েছিলেন। রবীন্দ্রনাথ কে নিয়ে তিনি বহু প্রবন্ধ ও গ্রন্থ রচনা করেন।
তার মধ্যে “রবীন্দ্র দৃষ্টিতে অশোক” (১৯৫১), “রবীন্দ্র দৃষ্টিতে কালিদাস” (১৯৬১) এবং  “ভারতপথিক
রবীন্দ্রনাথ” (১৯৬২) বিশেষভাবে উল্লেখযোগ্য। এ ছাড়া রয়েছে “রবীন্দ্রনাথের শিক্ষাচিন্তা” (১৯৬১),
“ইচ্ছামন্ত্রের দীক্ষাগুরু রবীন্দ্রনাথ” (১৯৭৮) এবং তাঁর সম্পাদিত গ্রন্থ “রবীন্দ্রনাথ” (১৯৬২)।
এছাড়া ভারত-ইতিহাসচর্চা নিয়ে তাঁর কাজও যুগান্তকারী। “বাঙলায় হিন্দু রাজত্বের শেষ যুগ”, “রামায়ণ ও
ভারত-সংস্কৃতি” (১৯৬২), “ভারতাত্মা কবি কালিদাস” প্রভৃতি গ্রন্থ তাঁর সুগভীর ইতিহাসবোধের পরিচয় বহন
করে।
ছাত্রজীবনে তিনি বৌদ্ধশাস্ত্রবিদ ডঃ বেণীমাধব বড়ুয়ার সান্নিধ্যে আসেন। তাঁর “ধর্মজয়ী অশোক” (১৯৪৭),
“ধম্মপদ-পরিচয়” গ্রন্থ এবং বহু বৌদ্ধ সংস্কৃতিমূলক মূল্যবান প্রবন্ধে বুদ্ধ ও বৌদ্ধ সংস্কৃতির প্রতি তাঁর
অনুরাগ ও শ্রদ্ধার পরিচয় পাওয়া যায়।
তাঁর প্রাপ্ত সম্মাননার মধ্যে রয়েছে “প্রফুল¬স্মৃতি পুরস্কার” (১৯৬৯), “বঙ্কিমস্মৃতি পুরস্কার” (১৯৭৫, “ভারতাত্মা
কবি কালিদাস” গ্রন্থের জন্য), “কেশবচন্দ্র গুপ্ত স্মৃতি পুরস্কার” (১৯৭৮), “দেশিকোত্তম” উপাধি (১৯৮০), কল্যাণী
বিশ্ববিদ্যালয় প্রদত্ত ডি.লিট. (১৯৮৩), উত্তরবঙ্গ বিশ্ববিদ্যালয় প্রদত্ত ডি.লিট. (১৯৮৩) এবং এশিয়াটিক
সোসাইটির পক্ষ থেকে মরণোত্তর “রবীন্দ্রশতবার্ষিকী স্মারক পদক” (১৯৮৭) উল্লেখযোগ্য।
যাঁর বিষয়ই ছিল ছন্দ, যার প্রয়োগকে আমরা কবিতা বলি, তাঁর নিজের লেখা কবিতা আমরা কোনো কাব্য
সংকলনে খুঁজে পাইনি এখনও! তাঁর কোনো কাব্যগ্রন্থও আমরা হাতে পাইনি! কিন্তু তাঁর একটি কবিতা
আমরা পেয়েছি রামানন্দ চট্টোপাধ্যায় সম্পাদিত “প্রবাসী” পত্রিকার ভাদ্র ১৩৩০ ( অগাস্ট ১৯২৩) সংখ্যা,
থেকে। এই কবিতাটি হাতে পেয়ে আমরা মিলনসাগরে তাঁকে আমাদের কবিদের সভায় আসন দিতে পেরে
ধন্য হলাম! আমরা  মিলনসাগরে  কবি প্রবোধচন্দ্র সেনের কবিতা তুলে আগামী প্রজন্মের কাছে পৌঁছে দিতে
পারলে এই প্রচেষ্টার সার্থকতা।

উত্স - শিশিরকুমার দাশ, সংসদ বাংলা সাহিত্য সঙ্গী, ২০০৩।
.          অঞ্জলি বসু, সংসদ বাঙালি চরিতাভিধান, দ্বিতীয় খণ্ড, ১৯৯৬।
.          মুহম্মদ সাইফুল ইসলাম, বাংলাপেডিয়া।
.          পড়ুয়া.কম ।


কবি প্রবোধচন্দ্র সেনের মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ১.৩.২০১৬
...